Il-Qima lejn SANT'ELENA fil-Mellieħa L-ewwel artal int u dieħel fuq il-lemin fil-Knisja Parrokkjali tal-Mellieħa huwa ddedikat lil Sant'Elena. il-Kwadru juri lill-Qaddisa, mara ta' mezz' età bis-Salib u ħdejha t-tfajjel Kostantino. X'kien li wassal biex fil-Parroċċa tal-Mellieħa insibu wkoll lil Sant' Elena2 Kif waslet hemm il-qima lejn il-qaddisa tas-Salib Imqaddes7 Ftit ta' żmien wara li l-Mellieħa inqatgħet għaliha bħala parroċċa, l-Isqof ta' dak iż-żmien sejjaħ lil-ċertu Dun Ġużepp Magri minn Birkirkara bħala Kappillan. Dan is-saċerdot kien joqgħod fl-inħawi tal-Patrijiet Tereżjani u kien jitla' jqaddes fil-knisja tal-Vitorja f'Birkirkara. Din l-għażla għal Dun Ġużepp Magri dehret iebsa ħafna. Il-Mellieħa kienet 'il bogħod u ma kellu lil ħadd biex igħix miegħu hemmhekk. Għalhekk huwa talab lil ċertu Ġamri Micallef imlaqqam Ta' Sardina, li kien jieħu ħsieb il-Vitorja, biex jitla' joqgħod miegħu l-Mellieħa. Dan Ġamri aċċetta u t-tnejn telgħu jgħammru l-mellieħa. Kien bit-tħabrik ta' dan il-kappillan Magri li l-bini tal-knisja parrokkjali tal-Mellieħa beda tiela' u ntemm wara sbatax-il sena ta' xogħol iebes. Kemm Ġamri kif ukoll il-kappillan Magri bdew iħossu x-xewqa li kien xieraq li, la darba huma t-tnejn minn Birkirkara u kienu tant ħadmu b'risq il-Parroċċa tal- Mellieħa, ikun hemm artal fil-knisja l-ġdida ddedikat lill-qaddisa ta' raħal twelidhom, Sant'Elena. L-idea ta' dawn iż-żewġ Karkariżi intgħoġbot. Għalhekk, Ġamri beda, meta jkun Birkirkara, idur il-ħwienet tat-te u jiġbor biex isir kwadru għall-artal li kien se jiġi ddedikat lill-Imperatriċi Sant' Elena. Ix-xogħol fuq il-kwadru ġie afdat f'idejn il-magħruf pittur Ġiuseppe Cali. Cali pitter dan il-kwadru fil-Mellieħa stess fiż-żmien meta kien alloġġjat fil- Lukanda ta' Ġiljan li kienet tinsab fit-Triq il-Kbira. Kienu dawn iż-żewġ Karkariżi li barra s-servizz tagħhom fost il-poplu tal-Mellieħa, ġarrew magħhom id-devozzjoni lejn il-qaddisa Sant'Elena. Huma mietu imma l-opra li għamlu baqgħet u tibqa' tixhed il-qima tagħhom lejn din il-qaddisa tas-Salib Imqaddes. Fil-Mellieħa wkoll hemm triq imsemmija għal Santa Liena.